open-index/open-wikipedia-markdown huggingface dataset:
வெங்கனூர் விருத்தகிரீசுவரர் கோயில்

**வெங்கனூர் விருத்தகிரீசுவரர் கோயில்** பெரம்பலூர் மாவட்டத்தில் உள்ள சிவன் கோயிலாகும். 

## அமைவிடம்
பெரம்பலூர் மாவட்டத்தில் வேப்பந்தட்டை வட்டத்தில் வெங்கனூர் என்னுமிடத்தில் அமைந்துள்ளது.

## இறைவன், இறைவி
இக்கோயிலின் மூலவராக விருத்தகிரீசுவரர் உள்ளார்.   இறைவி பாலாம்பிகை மற்றும் விருத்தாம்பிகை ஆவார். கோயிலின் மரம் வன்னி ஆகும். மணிமுத்தா நதியின் கிளையான ஸ்வேதா நதி இக்கோயிலின் தீர்த்தமாகும்.

## அமைப்பு
கருவறை பிரணவ மந்திரமான ஓம் என்ற வடிவில் அமைந்துள்ளது. மூலவர் சுயம்புவானவர். திருவுருவத்தையும், அருவுருவத்தையும் ஒரே இடத்திலிருந்து தரிசிக்கின்ற வாய்ப்பு உள்ளது. இக்கோயில் ஒலி எழுப்பும் தூண்களைக் கொண்டுள்ளது. சிவப்பிரகாச சுவாமிகள் இக்கோயிலைப் பாடியுள்ளார்.

## திருவிழாக்கள்
பிரதோஷம், பௌர்ணமி, சிவராத்திரி, நவராத்திரி, சோமவார உற்சவம், தை பூசம்  போன்றவை இக்கோயிலில் நடைபெறும் திருவிழாக்களாகும்.

## மேற்கோள்கள்

பகுப்பு:பெரம்பலூர் மாவட்டத்திலுள்ள சிவன் கோயில்கள்
திருவாலந்துறை சோளீசுவரர் கோயில்

**திருவாலந்துறை சோளீசுவரர் கோயில்** என்பது பெரம்பலூர் மாவட்டம், திருவாலந்துறை என்ற ஊரில் உள்ள ஒரு சிவன் கோயிலாகும்.

## அமைவிடம்
இக்கோயில் பெரம்பலூர் மாவட்டத்தில் திருவாலந்துறை என்னுமிடத்தில் அமைந்துள்ளது. காரியானுதுறை, திருவாலந்துறை, திருமாந்துறை, ஆடுதுறை, திருவட்டத்துறை, திருவரத்துறை, முடவன் துறை என்று துறைகள்  சப்தத் துறைகளாக அழைக்கப்படுகின்றன. அவற்றில் இவ்விடமும் ஒன்றாகும்.

## இறைவன், இறைவி
இக்கோயிலின் மூலவராக சோளீசுவரர் உள்ளார். இவர் தோளீசுவரர் என்றும் அழைக்கப்படுகிறார். இறைவி பெரியநாயகிஆவார்.

## சிறப்பு
திருமாலும், பிரம்மாவும் தம் ஐயங்களை தீர்த்துக்கொண்ட இடமாக இக்கோயில் கருதப்படுகிறது. சேலம் மாவட்டத்தில் உருவாகின்ற, ஸ்வேதா நதி, நீவா நதி என்றும் அழைக்கப்படும் வெள்ளாறு பரங்கிப்பேட்டையின் அருகே கடலில் கலக்கிறது. தீர்த்த யாத்திரையின்போது அருச்சுனன் தீர்த்தமலை அடிவாரத்தில் சிவ பூசைக்காக ஏற்பாடு செய்தபோது தண்ணீர் தேவைப்பட்டது. கண்ணனின் கருத்துப்படி மலையைத் துளைத்தான். அப்போது மலையிலிருந்து நீர் பெருகியது. பூசை நிறைவேறவே முடிவில் சிவன் அருச்சுனனுக்குக் காட்சி தந்தார்.

## திருவிழாக்கள்
பிரதோஷம், சிவராத்திரி போன்றவை இக்கோயிலில் நடைபெறும் திருவிழாக்களாகும்.

## மேற்கோள்கள்

பகுப்பு:பெரம்பலூர் மாவட்டத்திலுள்ள சிவன் கோயில்கள்
ஜெஸ்சூர் மாவட்டம்

**ஜெஸ்சூர் மாவட்டம்** (Jessore District) தெற்காசியாவின் வங்காளதேசத்தின் அறுபத்தி நான்கு மாவட்டங்களில் ஒன்றாகும். இம்மாவட்டத்தின் நிர்வாகத் தலைமையிடம் **ஜெஸ்சூர்** நகரம் ஆகும். வங்கதேசத்தின் தென்மேற்கு பகுதியில் ஜெஸ்சூர் மாவட்டம் உள்ளது.

## எல்லைகள்
இம்மாவட்டம் வங்கதேசத்தின் மேற்கில் இந்தியாவின் எல்லைப்பகுதியில் அமைந்துள்ளது. இதன் தெற்கில் குல்னா மாவட்டம் மற்றும் சத்கிரா மாவட்டமும், கிழக்கில் மகுரா மாவட்டம் மற்றும் நராயில் மாவட்டமும், வடக்கில் ஜென்னைதா மாவட்டமும் எல்லைகளாக உள்ளது.

## மாவட்ட நிர்வாகம்
ஜெஸ்சூர் மாவட்டம் 1781-இல் நிறுவப்பட்டது. இம்மாவட்டம் நான்கு நகராட்சிகளையும், எட்டு துணை மாவட்டங்களையும், 92 ஊராட்சி ஒன்றியங்களையும், 1434 கிராமங்களையும் கொண்டுள்ளது.

### துணை மாவட்டங்கள்
ஜெஸ்சூர் மாவட்டத்தை நிர்வாக வசதிக்காக பாகெர்பரா, சௌகாச்சா, ஜெஸ்சூர் சதர், ஜிகர்கச்சா, கேசவப்ப்பூர், மணிராம்பூர், அபய்நகர்,  மற்றும் ஷெர்ஷா என எட்டு துணை மாவட்டங்களைக் கொண்டுள்ளது.

## மக்கள் தொகையியல்
2011-ஆம் ஆண்டின் மக்கள் தொகை கணக்கெடுப்பின் படி, ஜெஸ்சூர் மாவட்டத்தின் மக்கள் தொகை 27,64,547 ஆக உள்ளது. அதில் ஆண்கள் 13,86,293 ஆகவும், பெண்கள்  13,78,254 ஆகவும் உள்ளனர். பாலின விகிதம் நூறு ஆண்களுக்கு 101 பெண்கள் வீதம் உள்ளனர். மக்கள் தொகை அடர்த்தி ஒரு சதுர கிலோ மீட்டருக்கு 1,060 வீதம் உள்ளனர்.  எழுத்தறிவு 56.50% விழுக்காடாக உள்ளது.  85.5% மக்கள் இசுலாமியர்களாகவும், 14.21%  மக்கள் இந்துக்களாகவும் உள்ளனர்.
ஜெஸ்சூர் மாவட்டத்தின் அஞ்சல் சுட்டு எண் 7400 ஆகும்.

இம்மாவட்டம் வங்காளதேச நாடாளுமன்றத்திற்கு ஆறு உறுப்பினர்களை தேர்தலில் தேர்ந்தெடுக்கிறது.

## பொருளாதாரம்
இம்மாவட்டத்தில் கபோதாக்கா, வெய்ரப், சித்திரா, ஹோரியோர், பேட்ரபோத்தி, தண்டரா, கோட்லா மற்றும் இசமோதி முதலிய ஆறுகள் பாய்வதால், இம்மாவட்டத்தில் வேளாண்மை செழித்து காணப்படுகிறது. இங்கு நெல், கோதுமை,  கரும்பு, தென்னை, வாழை, வெற்றிலை, பருத்தி, சணல் முதலியவைகள் பயிரிடப்படுகிறது.

## போக்குவரத்து
கொல்கத்தா – டாக்கா நகரங்களை இணைக்கும், இந்தியாவின் அகல இருப்புப் பாதை ஜெஸ்சூர் மாவட்டம் வழியாக செல்கிறது.

## கல்வி
இம்மாவட்டதில் ஜெஸ்சூர் அறிவியல் மற்றும் தொழில்நுட்ப பல்கலைக்கழகம், ஜெஸ்சூர் மருத்துவக் கல்லூரி, மைக்கேல் ம்துசூதனன் கல்லூரி, இராணுவ மருத்துவக் கல்லூரி, பொறியியல் கல்லூரிகள், மற்றும் கலை மற்றும் அறிவியல் கல்லூரிகளும் உள்ளது. 

## தட்ப வெப்பம்
ஜெஸ்சூர் மாவட்டத்தின் ஆண்டு சராசரி தட்ப வெப்பம் 9 முதல் 41° செல்சியசு வெப்பம் காணப்படுகிறது. ஆண்டு சராசரி மழைப் பொழிவு 1537 மில்லி மீட்டராக உள்ளது.  

## மேற்கோள்கள்

## வெளி இணைப்புகள்
* 

பகுப்பு:வங்காளதேச மாவட்டங்கள்
பகுப்பு:குல்னா கோட்டம்
இமாம் நஸாயீ

**இமாம் நஸாயீ** (Al-Nasā'ī ) பாரசீக இஸ்லாமிய அறிஞர், குறிப்பாக முஹதீத்  ( ஹதீஸ் கலை அறிஞர் ) ஆவார்.. ஆறு முக்கிய ஹதீஸ்கள் தொகுப்புகளான ஸிஹாஹ் ஸித்தாவில் இவர் தொகுத்த அஸ்ஸுனனுஸ் சுஹ்ரா ஹதீஸ் நூல் மிகவும் நம்பகமான ஹதீஸ் தொகுப்பாக கருதப் படுகிறது.. 
## பிறப்பு
நஸா என்ற ஊரில்  இ.நா 214 ( கி.பி. 829 ) வருடத்தில் பிறந்தார். நஸா என்ற நகரில் பிறந்தமையால்
அபூ அப்திர் ரஹ்மான் நஸாயீ என்று அழைக்கப்படுகிறார். ஷுஐப் என்பவர் இவர்களின் தகப்பனாராவார்.  இவரது இயற்பெயர் அஹ்மத்.
## கல்வி
இ.நா 230ஆம் ஆண்டு பதினைந்தாவது வயதை அடைந்த போதே குதைபா பின் சயீத் அவர்களிடம் பயிலுவதற்காக பயணம் செய்ய ஆரம்பித்தார்கள். அவரிடம் 14 மாதங்கள் தங்கினார்கள். இவர் எழுதிய அல்அஹாதீசுல் லிஆஃப் (பலகீனமான ஹதீஸ்கள்) என்ற புத்தகம் ஹதீஸ் துறையில் இவர் பெற்றிருந்த பாண்டித்துவத்தைக் காட்டுகிறது.

இது மட்டுமின்றி மார்க்கச் சட்ட வல்லுனராகவும் திகழ்ந்துள்ளார்கள். இவர் காலத்தில் வாழ்ந்த அறிஞர்களை விட இமாம் நஸாயீ அவர்களே மார்க்கச் சட்டத்தை அதிகம் அறிந்தவராக இருந்தார் என இமாம் தாரகுத்னீ அவர்கள் கூறியுள்ளார். எகிப்து நாட்டிலும் ஹிமஸ் நாட்டிலும் மார்க்கத் தீர்ப்பு வழங்கும் பொறுப்பை ஏற்றார்கள்.
## கல்விக்காகப் பயணித்த ஊர்கள்
ஹுராஸான், ஈராக், ஜஸீரா, ஷாம், ஸஹுர், ஹிஜாஸ், எகிப்து.

## இவரது ஆசிரியர்கள்
குதைபா, இஸ்ஹாக பின் ராஹவைஹி, அஹ்மத் பின் மனீஃ, அலீ பின் ஹஜர், இமாம் அபூதாவூத், இமாம் திர்மிதி, அபூஹாதம், அபூசுர்ஆ, முஹம்மத் பின் யஹ்யா, முஹம்மத் பின் பஷ்ஷார் ஆகியோர். இவர்களில் பெரும்பாலோர் முகம்மது அல்-புகாரி மற்றும் முஸ்லிம் இப்னு ஹஜ்ஜாஜ் ஆகியோரின் ஆசிரியர்கள் ஆவர்.' இப்ராகிம் இப்னு யாகூப் இவரின் ஆசிரியர் ஆவார்.

## இவரது மாணவர்கள்
இப்னு ஹிப்பான், உகைலீ, இப்னு அதீ, அத்தவ்லாபீ, அத்தஹாவீ, அபூஉவானா, அத்தப்ரானி, இப்னு சின்னீ போன்ற பெரும் பெரும் அறிஞர்கள் இமாம் நஸயீ அவர்களிடம் மாணவர்களாகப் பயின்றுள்ளார்கள். இவர்களன்றி இன்னும் பலரும் உள்ளனர்.

## இவரது படைப்புகள்
அஸ்ஸுனனுஸ் சுஹ்ரா, அஸ்ஸுனனுல் குப்ரா, அல்குனா, அமலுல் யவ்மி வல்லய்லா, அத்தஃப்சீர், அல்லுஅஃபாஉ வல் மத்ரூகீன், தஸ்மியது ஃபுகஹாயில் அம்ஸார், இஷ்ரதுன்னிஸா ஆகியவை உட்பட 15 நூல்களை எழுதியுள்ளார். அவற்றில் 6 நூல்கள் அறிவியலை விளக்கும் ஹதீஸ் நூல்கள்.

## இறப்பு
இமாம் நஸாயீ 73 ஆம் வயதில் பாலத்தீனத்தில் 13 ம் தேதி சஃபர் மாதம் இ.நா 303 ( கி.பி. 915) இல் இறந்தார்.தாரகுத்னீ போன்ற சில அறிஞர்கள் மக்காவில் இறந்ததாகக் கூறுகின்றனர்.

## மேற்கோள்கள்

பகுப்பு:இசுலாமிய அறிஞர்கள்
பகுப்பு:ஹதீஸ் கலை அறிஞர்கள்
பகுப்பு:829 பிறப்புகள்
பகுப்பு:915 இறப்புகள்
ஈயக் குண்டு

வலது|320x320px
**குண்டு **என்பது** **ஈயத்தால் ஆன சிறு-அளவில் உள்ள பந்துகள்/உருண்டைகள் ஆகும். சிதறு துமுக்கிகளில் இவை எறியமாக உபயோகிக்கப்படுகிறது. 

## உற்பத்தி
வலது|thumb|குண்டுக் கோபுரம், கிளிஃப்டன் குன்று, மெல்போர்ன், ஆஸ்திரேலியா.
உருக்கிய ஈயம் கோபுரத்தின் உச்சியில் இருந்து ஊற்றப்படும். பெரும்பாலான திரவங்களைப் போல, உருகிய ஈயத்தை உருண்டையான துளிகளாக மேற்பரப்பு இழுவிசை ஆக்குகிறது. கோபுரம் போதுமான உயரம் இருப்பின், வீழ்ச்சியின் போதே ஈயத் துளிகள் கெட்டியாகிவிடும். இவ்வாறு அந்த உருண்டை வடிவை தக்க வைத்துக் கொள்கிறது ஈயம். விழுந்தவுடனே ஈயத்தைக் குளிர்விக்க, கோபுரத்தின் அடியில் தண்ணீர் வைக்கப்பட்டிருக்கும்.

ஈயத்துடன் வெவ்வேறு அலகுகளில் வெள்ளீயம், அந்திமனி, மற்றும் ஆர்சனிக் போன்றவற்றை சேர்த்து கலப்புலோகமாக மாற்றுவதால், ஈய குண்டின் கடினம் மாற்ற இயலும்.

## அளவுகள்
தேவைக்கேற்ப குண்டு பல அளவுகளில் உள்ளன. குண்டின் அளவுகளை எளிதாக கண்டறிய ஒவ்வொரு அளவிற்கும், ஒர் எண் அளிக்கப்பட்டிருக்கிறது.

### ஈயக் குண்டின் ஒப்பீட்டு அட்டவணை

## ஈயத்தால் நஞ்சுற்ற பறவை
thumb|சுடப்பட்டு இறந்த அன்னப்பறவையின் இரைப்பையில் உள்ள ஈய குண்டுகளைக் காட்டும் ஊடுகதிர் படம்.
ஈயக் குண்டுகள் நீர்ப்பறவைகளில் நச்சுத்தன்மையை உண்டாக்குகிறது என்று 1880-களில் ஐக்கிய-அமெரிக்காவில் முதன்முதலாக பதியப்பட்டது. இவை அவற்றின் உடலில் ஊடுருவி, இரைப்பையில் உள்ள அமிலத்தால் சிதைந்து, இரத்த ஓட்டத்தில் கலந்து மரணத்தை உண்டாக்கின. "ஒரு பறவை ஒரேயொரு குண்டை விழுங்கினால், அதன் உயிருக்கு எந்தப் பங்கமும் நேராது, ஆனால் அதன் நோயெதிர்ப்பையும், கருத்தரிப்புத் திறனையும் குறைத்துவிடும். சிறு அளவுகளில் ஆன ஈயம் கூட, அதன் சக்தி சேமிக்கும் திறனைக் குறைத்து, இடம்பெயர்தலை கடினமாக்கிவிடும்.""

காகம், கழுகு போன்ற தோட்டி விலங்குகள், இவ்வாறு இறந்த சடலங்களை உண்ணுகையில், அதன் உடலில் ஈயத்தின் அளவு உயரும். இவ்வாறு இரண்டாம் நிலை நஞ்சுறுதல்  உண்டாகிறது.

### ஈயக் குண்டிற்கு நஞ்சில்லா மாற்றுகள்

## மேலும் பார்க்க
* தோட்டா 

## மேற்கோள்கள்

பகுப்பு:போர்த்தளவாடங்கள்
பகுப்பு:ஈயம்
பகுப்பு:எறிபொருட்கள்
பகுப்பு:மேற்கோள் வழு-ref குறிச்சொல்லுக்கு உரையில்லாதவை
சீதாநதி வனவிலங்கு சரணாலயம்

**சீதாநதி வனவிலங்கு சரணாலயம்** *(Sitanadi Wildlife Sanctuary)* இந்தியாவின் சத்தீசுகர் மாநிலத்தில் உள்ள தம்தரி மாவட்டத்தில் அமைந்துள்ளது .  சீதாநதி வனவிலங்கு சரணாலயமானது வனவிலங்கு ஆர்வலர்களை ஆண்டு முழுவதும் கவர்ந்திழுக்கும் ஒரு பிரபலமான சரணலாயமாகும். வன உயிர் பாதுகாப்புச் சட்டம் 1972 இன் படி இச்சரணாலயம் 1974 இல் நிறுவப்பட்டது. 556 சதுரகிலோமீட்டர் பரப்பளவில் கடல் மட்டத்திலிருந்து 327 மற்றும் 736 மீட்டர்களுக்கு இடைப்பட்ட உயரத்தில் இச்சரணாலயம் அமைந்துள்ளது. சீதாநதி இச்சரணாலாயத்தில் தோன்றி பாய்ந்து தியோகட்டுக்கு அருகில் மகாநதியுடன் இணைகிறது. சீதாநதியின் பெயர் இச்சரணாலயத்திற்குச் சூட்டப்பட்டுள்ளது. சீதாநதி வனவிலங்கு சரணாலயம் அதன் பசுமையான தாவரங்கள் மற்றும் செழித்த பல்வேறு விலங்கினங்களால் அறியப்படுகிறது.  தனிப்பட்ட மற்றும் பல்வேறு வகையான சிறப்புகளைப் பெற்ற இச்சரணாலயம் மத்திய இந்தியாவில் சிறந்த வன விலங்கு சரணாலயமாக வெளிப்படுவதற்கு பெரும் சாத்தியங்கள் உள்ளன.
 
## விலங்குகள்

சீதாநதி வனவிலங்கு சரணாலயத்தில் காணப்படும் விலங்குகளில் முக்கியமானவை புலி, சிறுத்தை, பறக்கும் அணில், குள்ள நரி, நாற்கொம்பு மான், இந்தியச் சிறுமான், கேளையாடு, காட்டுப்பூனை, முள்ளம்பன்றி, குரங்கு, காட்டெருமை, வரிக் கழுதைப்புலி, தேன் கரடி, காட்டுப்பன்றி, புள்ளிமான், நாகப்பாம்பு, மலைப்பாம்பு ஆகும். இந்த சரணாலயம் பறவை ஆர்வலர்களுக்கான சொர்க்கமாகவும் உள்ளது. ஏனெனில் இங்கு 175 வகையான பறவைகள் காணப்படுகின்றன.

## மேற்கோள்கள்

## புற இணைப்புகள்
* Sanctuaries of India: Sitanadi Wildlife Sanctuary in Chhattisgarh 

பகுப்பு:சத்தீஸ்கர்
பகுப்பு:இந்திய தேசியப் பூங்காக்கள்
பகுப்பு:தம்தரி மாவட்டம்
சிசுட்டமேடிக் பாட்டனி

**சிசுட்டமேடிக் பாட்டனி**(Systematic Botany) என்பது அமெரிக்க ஐக்கிய நாடுகளிலில்  இருந்து வெளிவரும் அறிவியல் இதழ் ஆகும். இந்த அறிவியல் இதழ், மூன்று மாதத்திற்கு ஒருமுறை, குறிப்பாக தாவர வகைப்பாட்டியல் செய்திகளை மட்டும் வெளியிடுகிறது. அமெரிக்க தாவர வகைப்பாட்டியல் அறிஞர்களால் (American Society of Plant Taxonomists), பன்னடுக்கு சரிபார்ப்பு முறையில்(peer review) அலசி, தாவரவியல் வகைப்பாட்டுச் (systematic botany) செய்திகளை வெளியிடுகிறது. 'இதழ் மேற்கோளிடல் ஆய்வுகளின் படி'(Journal Citation Reports) , இந்த இதழ் 2010 ஆம் ஆண்டு 1.897 தாக்க மதிப்பினை(impact facto) ஏற்படுத்தியது.

## தோற்றம்
இந்த தாவர வகைப்பாட்டியல் ஆய்விதழானது, 1976 ஆம் ஆண்டின் இளவேனிற் காலத்தில், 'டியூக்' பல்கலைக்கழகத்தின் நிதி ஆதரவில் வில்லியம் லூயிசு கல்பர்சன் (William Louis Culberson) என்பவரை முதன்மை இதழாசியராக இருந்து, இந்த இதழ் தொடங்கப்பட்டது ஆகும். தற்போது இந்த இதழின் முதன்மை இதழாசிரியராக, பொய்சு மாநில பல்கலைக் கழகத்தின் யேம்சு எப். சுமித்(James F. Smith, Boise State University) பணி ஆற்றுகிறார்.

1980 ஆம் ஆண்டு முதல் ஒரே பொருள் பற்றிய ஆய்வு; தனிக்கட்டுரைப் (Systematic Botany Monographs)  பதிப்புகளையும், இதே பன்னடுக்கு சரிபார்ப்பு முறையில்,  அமெரிக்க தாவர வகைப்பாட்டியல் அறிஞர் கூட்டுறவு வெளியிட்டு வருகிறது.

## கட்டுரைச்சுருக்க உருவாக்கலும், உள்ளடக்க குறியிடலும்
இந்த ஆய்வு இதழ்களை,  பல முன்னனி அறிவியல் தரவகங்கள் (Agricola (database), Agris (database), BioOne, PubMed, Scirus, Science Citation Index Expanded)  உள்ளடக்க உரைகளாகவும்,  கட்டுரைச்சுருக்கங்களாகவும் (Abstracting and indexing) உருவாக்கிப் பேணுகின்றன. இவற்றை பல முன்னணி அனைத்துலகப் பல்கலைக் கழகங்கள், தங்கள் மாணவர்களின் ஆய்வுரைகளில் மேற்கோள்களாகவும், அறிவியல் நூலாசிரியர்களும் மேற்கோள்களாகவும்  ஏற்கின்றனர்.

## மேற்கோள்கள்

## வெளியிணைப்புகள்
* 
* ''Systematic Botany Monographs'' 

பகுப்பு:ஆங்கில அறிவியல் ஆய்விதழ்கள்
பகுப்பு:தாவரவியல்
பகுப்பு:ஆங்கில இதழ்கள்
மடவலைக் கல்வெட்டு

**மடவலைக் கல்வெட்டு** என்பது, இலங்கையின் தென்பகுதியில் உள்ள மடவலை என்னும் இடத்தில் கண்டெடுக்கப்பட்ட ஒரு சிங்களக் கல்வெட்டு. இது கம்பளையில் இருந்து அரசாண்ட மூன்றாம் விக்கிரமபாகுவுக்கும், மார்த்தாண்டம் பெருமாள் என்பவனுக்கும் இடையிலான ஒரு உடன்படிக்கையைக் குறிக்கிறது. இந்த உடன்படிக்கை, விக்கிரமபாகுவின் ஆட்சிக்குட்பட்ட சில இடங்களின் சுங்கநிலைகளில் மார்த்தண்டம் பெருமாள் ஆட்களை நியமிப்பது பற்றியது. இது யாழ்ப்பாண அரசுக்கும், கம்பளை அரசுக்கும் இடையிலான ஒப்பந்தம் எனக் கருதப்படுகிறது.

## உள்ளடக்கம்
இந்தக் கல்வெட்டு கம்பளை இராச்சியத்தில் உள்ள சிங்குருவானை, பலவிட்டை, மாத்தளை, தும்பறை, சாகமை துன்ரட்டை ஆகிய பகுதிகளின் சுங்க நிலைகளை மார்த்தாண்டம் பெருமாள் குறிப்பிட்ட சில பிராமணர்களின் பொறுப்பில் விடுவது குறித்து மார்த்தாண்டம் பெருமாளும், மூன்றாம் விக்கிரமபாகுவும் இணங்கிக்கொண்டது பற்றிக் கூறுகிறது. குறித்த பிராமணர்களின் பெயர்கள் கல்வெட்டில் உள்ளனவாயினும் அவை வாசிக்கக்கூடிய அளவுக்குத் தெளிவாக இல்லை.

## பின்னணி
14 ஆம் நூற்றாண்டின் முற்பகுதியில் இலங்கைத் தீவில் இருந்த இராச்சியங்களில் யாழ்ப்பாண இராச்சியம் பலம் வாய்ந்ததாக இருந்தது. கம்பளை இராச்சியம் யாழ்ப்பாண அரசுக்குத் திறை செலுத்திவந்தது. இராசாவலிய, நிக்காய சங்கிரகய போன்ற சிங்கள நூல்கள், யாழ்ப்பாண அரசின் வரி சேகரிப்பாளர்கள் கம்பளை இராச்சியத்தில் இருந்ததாகக் கூறுகின்றன. இவர்களூடாக யாழ்ப்பாண அரசன் கம்பளை இராச்சியத்தில் வரி பெற்று வந்தான். மடவலைக் கல்வெட்டுக் குறிப்பிடும் உடன்படிக்கை மேற்சொன்ன வரி சேகரிப்புத் தொடர்பான நியமனமே எனலாம். கம்பளை இராச்சியத்தின் அரசனுடன் செய்துகொள்ளப்பட்ட உடன்படிக்கை ஆதலால், உடன்படிக்கையின் மறு தரப்பான மார்த்தாண்டம் பெருமாள் ஒரு அரசனாகவோ அல்லது ஒரு அரசின் பிரதிநிதியாகவோ இருப்பதே பொருத்தம். இக்கல்வெட்டுக் குறித்து ஆய்வு செய்த பரணவிதான, மார்த்தாண்டம் பெருமாள் யாழ்ப்பாண இராச்சியத்தின் அரசர்களுள் ஒருவனாக வைபவமாலை கூறும் மார்த்தாண்ட சிங்கையாரியனாக இருக்கலாம் என்கிறார். மார்த்தாண்டம் பெருமாள் ஒரு அரசன் எனக் கொள்ளத்தக்க வகையில் எவ்வித குறிப்பும் கல்வெட்டில் இல்லாததால், உடன்படிக்கைக் காலத்தில் மார்த்தாண்டன் இன்னும் அரசனாகாத இளவரசனாகவே இருந்திருக்கக்கூடும் என்றும், யாழ்ப்பாண அரசன் வரோதய சிங்கையாரியன் சார்பில் இந்த உடன்படிக்கையை மார்த்தாண்டன் செய்திருக்கலாம் என்றும் பத்மநாதன் கருதுகிறார். இக்காலப் பகுதியில் இடம்பெற்ற யாழ்ப்பாண இராச்சியத்தின் கம்பளைப் படையெடுப்புக்குப் பின்னர் இது இடம்பெற்றிருக்கலாம் என்பதும் அவரது கருத்து.

கம்பளைக்கு எதிராக 1359ல் யாழ்ப்பாணத்து அரசன் மேற்கொண்ட படையெடுப்பு முற்றாகத் தோல்வியுற்றதாகச் சிங்கள நூல்கள் குறிப்பிட்டாலும், மடவலைக் கல்வெட்டும், கோட்டகமைக் கல்வெட்டும் மேற்படி படையெடுப்பு கம்பளை அரசனான மூன்றாம் விக்கிரமபாகுவைப் பணிய வைத்தது என்பதையும், அதன் விளைவாக யாழ்ப்பாண இராச்சியம் இலங்கையில் அதன் முதன்மையான இடத்தைத் தக்கவைத்துக்கொண்டது என்பதையும் காட்டுகின்றன.

## காலம்
இக்கல்வெட்டு கி.பி. 1359 ஐ அண்டிய காலப்பகுதியைச் சேர்ந்தது.

## மேற்கோள்கள்

பகுப்பு:யாழ்ப்பாண அரசு
பகுப்பு:இலங்கைக் கல்வெட்டுகள்
புழுதிக்கார் (நெல்)

**புழுதிக்கார்** (* Puzhuthikar*) (நெல் குறியீடு: G. Tj. D. I. (*Tj என்பதன் பொருள் தஞ்சாவூர் பயன்பாடு* ) பாரம்பரிய நெல் வகைகளின் வரிசையில் இடம்பெற்றுள்ள இது, மழை நீரை மட்டுமே நம்பியுள்ள புன்செய் நிலத்திற்கு ஏற்ற இரகமாகும். தமிழ்நாட்டின் ஈரோடு மாவட்டத்திலுள்ள மேற்கு மலைத் தொடர் பிராந்தியங்களில் அமைந்துள்ள, மானாவாரி மற்றும் இறவை நிலப் பகுதிகளில் செழித்து வளரக்கூடியதாகும்.

நேரடி நெல் விதைப்பு முறைக்கு ஏற்ற இரகமான புழுதிக்கார், கதிர்கள் மூப்படையும் காலத்தில் எளிதில் சாயும் தன்மையுடையது. சராசரியாக 130 சென்டிமீட்டர்கள் வளரக்கூடிய இதன் நெற்பயிர்கள், 120 - 130 நாட்களில் அறுவடைக்கு வரக்கூடியது. சிவப்பு நிறத்துடன் கூடிய தடித்த (மோட்டா) நெல் இரகமாக உள்ள இது, ஒரு ஏக்கருக்கு 1.5 டன்கள் அளவிற்கு மகசூல் தரக்கூடியது.

## இவற்றையும் காண்க

* பாரம்பரிய நெல்
* இலங்கையின் பாரம்பரிய அரிசி
* இயற்கை வேளாண்மை
* வேளாண்மை

## சான்றுகள்

## புற இணைப்புகள்
* புழுதிக்கார் நெற்படிமம்

பகுப்பு:நெல் வகைகள்
பகுப்பு:தமிழ்நாட்டின் நெல் வகைகள்
செட்டிகுளம் ஏகாம்பரேசுவரர் கோயில்

**செட்டிகுளம் ஏகாம்பரேசுவரர் கோயில்**, பெரம்பலூர் மாவட்டத்தில் உள்ள ஒரு சிவன் கோயிலாகும்.

## அமைவிடம்
இக்கோயில் பெரம்பலூர் மாவட்டத்தில் குன்னம் வட்டத்தில் செட்டிகுளம் என்னுமிடத்தில் அமைந்துள்ளது.

## இறைவன், இறைவி
இக்கோயிலின் மூலவராக ஏகாம்பரேசுவரர் உள்ளார். இறைவி காமாட்சி அம்மன் ஆவார். பிரம்ம தீர்த்தம் கோயிலின் தீர்த்தமாக உள்ளது. கோயிலின் மரம் வில்வம் ஆகும்.

## அமைப்பு
மூலவர் மீது பங்குனி 19, 20, 21 ஆகிய நாள்களில் சூரிய ஒளி விழுகிறது. மூலவரின் இடப்புறம் இறைவி சன்னதி உள்ளது. இறைவி சன்னதியின் கோஷ்டத்தில் லட்சுமி, சரசுவதி உள்ளனர். உள் திருச்சுற்று மண்டபத்தில் இசையினை எழுப்பும் வெவ்வேறான இசையை எழுப்புகின்ற 10 தூண்கள் உள்ளன. ஸ்தபன மண்டபத்தில் வலப்புறம் காணப்படுகின்ற துவாரபாலகரின் அருகே உள்ள ஒரு சிற்பம் யானையும், காளையும் ஒரே தலையைக் கொண்டு எதிர் எதிராக இணைந்து காட்சி தரும் நிலையில் வித்தியாசமாக அமைக்கப்பட்டுள்ளது. உள் திருச்சுற்று மண்டபத்தில்  கன்னி மூலையில் வரகுண கணபதி அருகே நாகர் உள்ளார். மேற்குத் திருச்சுற்றில் விநாயகர் சன்னதியும், வள்ளி தெய்வானையுடன் கூடிய சுப்பிரமணியர் சன்னதியும்  உள்ளன. அருகே குபேரன், மீன் மீது அமர்ந்த நிலையில் உள்ளார். இந்த சிற்பம் கோயிலின் பிற இடங்களிலும் காணப்படுகின்றன. இக்கோயிலின் அருகிலுள்ள குன்றில் முருகன், ஏகாம்பரேசுவரை நோக்கிய நிலையில் காணப்படுகிறார். திருச்சுற்றில் அறுபத்துமூன்று நாயன்மார்கள், கன்னிமூல கணபதி, காசி விசுவநாதர், நவக்கிரகம், பைரவர், சூரியன் ஆகியோர் உள்ளனர்.

## திருவிழாக்கள்
தைப்பூசம் இக்கோயிலில் சிறப்பாக நடைபெறும் திருவிழாவாகும். ஆடிப்பூரம், விநாயகர் சதுர்த்தி, சூரசம்காரம், கார்த்திகை, திருவாதிரை, சிவராத்திரி, சித்ரா பௌர்ணமி உள்ளிட்ட பிற விழாக்களும் கொண்டாடப்படுகின்றன.

## மேற்கோள்கள்

பகுப்பு:பெரம்பலூர் மாவட்டத்திலுள்ள சிவன் கோயில்கள்‎
பெரம்பலூர் மதனகோபால சுவாமி கோயில்

**பெரம்பலூர் மதனகோபால சுவாமி கோயில்** பெரம்பலூர் மாவட்டத்தில் உள்ள வைணவக் கோயிலாகும். 

## அமைவிடம்
இக்கோயில் பெரம்பலூர் மாவட்டத்தில் பெரம்பலூரில் அமைந்துள்ளது.  வியாக்ரம் என்றால் புலி என்று பொருளாகும். தமிழில் பெரும்புலிவனம் என்றாகி பெரும்புலியூர் என்று மருவி பின்னர் பெரம்பலூர் என்று மாறியதாகக் கூறுவர். 

## இறைவன், இறைவி
இக்கோயிலின் மூலவராக மதனகோபால சுவாமி உள்ளார். இறைவி மரகதவல்லித் தாயார் ஆவார். தாயார் தனி சன்னதியில் வலப்புறத்தில் காணப்படுகிறார். புளியங்குளம் இக்கோயிலின் தீர்த்தமாக உள்ளது. கோயிலின் மரங்கள் நந்தியாவட்டை மற்றும் வில்வம் ஆகும்.    

## அமைப்பு
ஐந்து நிலை ராஜ கோபுரத்தைக் கொண்டு கோயில் அமைந்துள்ளது. கோயிலுக்கு முன்பாக கருடஸ்தம்பத்தில் அனுமார் காணப்படுகிறார். பலி பீடம், உள்ளது. முகப்பு மண்டபத்தை அடுத்து ஜெய, விஜயர்கள் உள்ளனர். தும்பிக்கை ஆழ்வார் தொடங்கி அனைத்து ஆழ்வார்களும் காணப்படுகின்றனர். ஹயக்ரீவர், பாமா ருக்மணியுடன் வேணுகோபாலர், நரசிம்மர், ஆண்டாள், தன்வந்திரி, ஸ்ரீனிவாசர், அலமேலுமங்கைத் தாயார், சக்கரத்தாழ்வார், யோக நரசிம்மர், கோதண்டராமர், கஜலட்சுமி, கூத்தனூர் சரசுவதி ஆகியோர் உள்ளனர்.   அனுமார் சன்னதியின் மேல் அவரது தந்தையான வாயுவின் வாகனமான மான் உள்ளது. வியாக்ரபாதர், பஞ்ச பாண்டவர் சன்னதிகள் உள்ளன. புலி வடிவில் வலம் வந்த வியாக்ர ரிஷி புலிக்காலுடன் விமானத்தில் சுதை வடிவிலும், சாபம் நீங்கிய நிலையில் கற்சிலையாக திருச்சுற்றிலும் உள்ளார். வியாக்ர முனிவர் துர்வாசரின் சீடர் ஆவார். ஒரு முறை கவனக்குறைவால் தன் குருவின் கமண்டலத்திலிருந்து நீரை அவர் தட்டி விடவே, துர்வாசர் அவரை புலியாக மாறும்படி சபித்தார். அதற்கான விமோசனத்தைக் கேட்டபோது பஞ்ச பாண்டவர்கள் அப்பகுதிக்கு வரும்போது பீமனின் கதையால் அடிபட்டு சாபம் நிவர்த்தியாகும் என்றார். பின்னர் அவ்வாறே நடைபெற்றது. 
  

## திருவிழாக்கள்
பிரம்மோற்சவம், ராம நவமி, பங்குனி உத்திரம், கிருஷ்ண ஜெயந்தி, தமிழ் வருடப்பிறப்பு, நவராத்திரி, கார்த்திகை, திருவாதிரை, மாசி மகம் உள்ளிட்ட பல விழாக்கள் இங்கு கொண்டாடப்படுகின்றன.   

## மேற்கோள்கள்

பகுப்பு:பெரம்பலூர்  மாவட்டத்திலுள்ள பெருமாள் கோயில்கள்
இலித்தியம் ஐப்போகுளோரைட்டு

**இலித்தியம் ஐப்போகுளோரைட்டு** *(Lithium hypochlorite)* என்பது LiClO என்ற மூலக்கூற்று வாய்ப்பாடு கொண்ட ஒரு கனிம வேதியியல் சேர்மமாகும். ஐப்போ குளோரசு அமிலத்தின் இலித்தியம் உப்பாக உருவாகும் இச்சேர்மம் நிறமற்றும் படிக வடிவத்திலும் காணப்படுகிறது. நீச்சல் குளங்களுக்கான கிருமி நாசினியாகவும், சில வேதியியல் வினைகளுக்கு வினைப்பொருளாகவும் இலித்தியம் ஐப்போ குளோரைட்டு பயன்படுத்தப்படுகிறது.
 
500 மி.கி/கி.கி மருந்தளவு எலிகளுக்கு கொடுக்கப்படும் பொழுது அவை இறப்பதற்கான அறிகுறிகள் தோன்றுகின்றன . குளோரினை அடிப்படையாகக் கொண்ட கிருமிநாசினிகளை குளங்களில் அதிகமாக பயன்படுத்துவதில் சில கருத்து வேறுபாடுகள் எழுந்துள்ளன. சிறிய அளவில் குளோரோபார்ம் போன்ற தீங்கு விளைவிக்கும்  உடன் விளைபொருள்கள் விளைவது ஆரோக்கியமானதல்ல. அதேவேளையில் இலித்தியம் ஐப்போகுளோரைட்டு பயன்படுத்தப்பட்ட குளத்தை உபயோகிப்பவர்களிடம் மிகச்சிறிதளவு இலித்தியமும் உட்சென்றதாக அறியப்படவில்லை என்று ஆய்வுகள் தெரிவிக்கின்றன. 

## மேற்கோள்கள்

*
*   

பகுப்பு:இலித்தியம் உப்புகள்
பகுப்பு:ஐப்போகுளோரைட்டுகள்
பாய்வா

**பாய்வா** *(Bajva )* என்பது இந்தியாவின் குசராத்து மாநிலத்தில் இருக்கும் வடோதரா நகரிலுள்ள ஒரு கணக்கெடுப்பில் உள்ள ஊர் ஆகும். 

2001 ஆம் ஆண்டின் இந்திய மக்கள் தொகைக் கணக்கெடுப்பின்படி பாய்வா நகரத்தின் மக்கள்தொகை 9,118 நபர்கள் ஆகும். இம்மக்கள்தொகையில் 53% நபர்கள் ஆண்கள் மற்றும் 47% நபர்கள் பெண்களாவர். பாய்வா நகரத்தின் எழுத்தறிவு சதவீதம் 68% ஆகும். நாட்டின் சராசரி தேசிய எழுத்தறிவு சதவீதமான 59.5% என்பதைவிட இது அதிகமாகும். எழுத்தறிவு பெற்றவர்களில் 58% நபர்கள் ஆண்கள் மற்றும் 42% நபர்கள் பெண்களாவர். பாய்வா நகர மக்கள் தொகையில் 12% நபர்கள் 6 வயதுக்கு கீழ் உள்ளவர்களாகும். 

## மேற்கோள்கள்

பகுப்பு:வடோதரா மாவட்டத்திலுள்ள நகரங்களும் ஊர்களும்
காமரசவல்லி கார்க்கோடேசுவரர் கோயில்

**காமரசவல்லி கார்க்கோடேசுவரர் கோயில்** என்பது அரியலூர் மாவட்டத்தில் காமரசவல்லி என்னுமிடத்திலுள்ள ஒரு சிவன் கோயில் ஆகும்.

## அமைவிடம்
இக்கோயில் அரியலூர் மாவட்டத்தில் திருமானூர் அருகே காமரசவல்லி என்னுமிடத்தில் அமைந்துள்ளது. காமரசவல்லிக்கு திருநல்லூர், கார்க்கொடீஸ்வரம், சதுர்வேதிமங்கலம், ரதிவரபுரம், காமரதிவல்லி என்ற பெயர்களும் உண்டு.  

## இறைவன், இறைவி
இக்கோயிலின் மூலவராக கார்க்கோடேசுவரர் உள்ளார். இறைவி பாலாம்பிகை ஆவார். கிழக்கு பார்த்த நிலையில் இறைவனும், தெற்கு பார்த்த நிலையில் இறைவியும் உள்ளனர். நாகங்களின் அரசரான கார்க்கோடன் இறைவனை வழிபட்ட தலமாகும். 

## அமைப்பு
இக்கோயில் சுந்தர சோழனால் கட்டப்பட்டதாகக் கல்வெட்டுகள் மூலமாக அறியமுடிகிறது. போசள மன்னன் இக்கோயிலின் கட்டுமானப் பணிகளை மேம்படுத்தி உள்ளார். விநாயகர், நந்தி, கார்க்கோடயன் இறைவனுக்கு பூசை செய்த சிற்பம் ஆகிய சிற்பங்கள் உள்ளன. மண்டபத்தூண்களில் அதிகமான சிற்பங்கள் காணப்படுகின்றன. திருச்சுற்றில் விநாயகர், வள்ளி தெய்வானையுடன் கூடிய சுப்பிரமணியர், துர்க்கா, சண்டிகேசுவரர், நவக்கிரகங்கள் உள்ளனர். கோஷ்டத்தில் தட்சிணாமூர்த்தி, அர்த்தநாரீசுவரர், லிங்கோத்பவர், பிரம்மா ஆகியோர் உள்ளனர். நடராஜர் மண்டபம் உள்ளது. நாகர் சிற்பங்களும் காணப்படுகின்றன.    

## வரலாறு
அபிமன்யுவின் மகனான பரீட்சித்து பிறப்பதற்கு முன்னரே மாலவனின் அருளைப் பெற்றதாகக் கூறுவர்.  அவர், காட்டில் தவம் செய்து கொண்டிருந்த முனிவரின் கழுத்தில் ஒரு பாம்பை எடுத்துப் போட்டார். கோபமடைந்த முனிவர் ஏழாம் நாளில் பரீட்சித்து சாவார் என சாபமிட்டார். பிற ரிஷிகளின் மூலமாகவும், தன்னுடைய தவ வலிமை மூலமாகவும் சாபத்தைப் பற்றி அறிந்துகொண்டாலும் அதிலிருந்து தப்ப இயலாமல் ஏழாம் நாள் பாம்பு கடித்து இறந்து போனார்.இவரைக் கடித்த பாம்பு கத்திரனின் புதல்வனான கார்க்கோடகன் ஆவார். தன் தந்தை இறந்ததைக் கேள்விப்பட்ட பரீட்சித்துவின் மகன் ஒரு யாகத்தை உண்டாக்கி அனைத்துப் பாம்புகளையும் அதில் இட்டு தீயில் பொசுங்கும்படி செய்தான். இதிலிருந்து தப்பிக்க கார்க்கோடகன் மகாவிஷ்ணுவை அணுக அவர், இத்தலத்திற்கு வந்து இறைவனை வணங்கினால் அவரும் அவருடைய குடும்பமும் காப்பாற்றப்படுவார்கள்  என்று கூறினார். அவர் சொற்படி கேட்டு நடந்து இறைவன் அருளைப் பெற்றார். ஆதலால் இத்தலத்தில் பாம்பு கடித்து எவரும் இறப்பதில்லை என்பர்.

## திருவிழாக்கள்
பிரதோஷம், சித்திரை வருடப்பிறப்பு, ஆடிப்பூரம், விநாயகர் சதுர்த்தி, நவராத்திரி, ஐப்பசி அன்னாபிசேகம், திருவாதிரை உள்ளிட்ட விழாக்கள் இங்கு கொண்டாடப்படுகின்றன.   

## கோயில் படத்தொகுப்பு


Kamarasavalli_karkkodesvarar_temple1.jpg|அறிவிப்புப்பலகை
Kamarasavalli_karkkodesvarar_temple3.jpg|முதல் கோபுரம்
Kamarasavalli_karkkodesvarar_temple4.jpg|வலது புறத் திருச்சுற்று
Kamarasavalli_karkkodesvarar_temple5.jpg|மூலவர் விமானம்
Kamarasavalli_karkkodesvarar_temple6.jpg|இடது புறத் திருச்சுற்று
Kamarasavalli_karkkodesvarar_temple7.jpg|இறைவி விமானம்
Kamarasavalli_karkkodesvarar_temple8.jpg|நடராசர் விமானம்



## சிற்பங்கள் படத்தொகுப்பு


Kamarasavalli_karkkodesvarar_temple9.jpg
Kamarasavalli_karkkodesvarar_temple10.jpg
Kamarasavalli_karkkodesvarar_temple11.jpg
Kamarasavalli_karkkodesvarar_temple12.jpg
Kamarasavalli_karkkodesvarar_temple13.jpg
Kamarasavalli_karkkodesvarar_temple14.jpg
Kamarasavalli_karkkodesvarar_temple15.jpg


## மேற்கோள்கள்

## வெளி இணைப்புகள்
* GeoHack - காமரசவல்லி கார்க்கோடேசுவரர் கோயில்

பகுப்பு:அரியலூர் மாவட்டத்திலுள்ள சிவன் கோயில்கள்
வாலிகண்டபுரம் வாலீசுவரர் கோயில்

**வாலிகண்டபுரம் வாலீசுவரர் கோயில்** பெரம்பலூர் மாவட்டத்தில் உள்ள சிவன் கோயிலாகும். கோனேரி ஆற்றங்கரையில் வாலாம்பிகை உடனுறை வாலீஸ்வரர் கோவில், பெரம்பலூரில் இருந்து சென்னை செல்லும் 4 வழிச்சாலையில் 15 கி.மீ. தொலைவில் உள்ளது. மத்திய அரசின் தொல்லியல் துறையால் இந்த கோயில் பராமரிக்கப்பட்டு வருகிறது

## அமைவிடம்
இக்கோயில் பெரம்பலூர் மாவட்டம், வேப்பந்தட்டை வட்டம், வாலிகண்டபுரம் ஊராட்சியின் வாலிகண்டபுரத்தில் அமைந்துள்ளது. வாலி பூசை செய்த நிலையில் இவ்வூர் வாலிகண்டபுரம் என்றழைக்கப்படுகிறது. இக்கோயில் இரஞ்சன்குடி கோட்டைக்கு 7 கி.மீ. தொலைவிலும், பெரம்பலூரிலிருந்து 11 கி.மீ. தொலைவிலும், தொழுதூரிலிருந்து 18 கி.மீ. தொலைவிலும், சிறுவாச்சூரிலிருந்து 17 கி.மீ. தொலைவிலும் உள்ளது. இது பெரம்பலூர்-தொழுதூர் சாலையில் அமைந்துள்ளது.

## இறைவன், இறைவி
இக்கோயிலின் மூலவராக வாலீசுவரர் உள்ளார். அம்பாள் பெயர் வாலாம்பிகை.  வாலி வழிபட்ட ஈசுவரர் என்ற நிலையில் இவ்வாறு அழைக்கப்படுகிறார். வாலினை நினைவுகூறும் வகையில் திருக்குளத் தூணிலும், ஆங்காங்கே பல இடங்களில் வாலியின் சிற்பங்கள் இக்கோயிலில் காணப்படுகின்றன. அவற்றில் பல வாலி மயமாக உள்ளன என்று கூறலாம். இங்கு வந்து மூலவரை பூசித்த பின்னர் வாலிக்கு எதிராளியின் பலத்தில் பாதி பலம் கிடைத்ததாகக் கூறுகின்றனர். அன்னை வாலாம்பிகை ஆவார். சரவண தீர்த்தம் கோயிலின் தீர்த்தமாக உள்ளது.

## அமைப்பு
ஏழு நிலையுள்ள ராஜ கோபுரம் சிற்பங்களின்றி காணப்படுகின்றன. சகஸ்ர கோபுரம் என்றழைக்கப்படுகின்ற ராஜ கோபுரத்தின் முன்பாக இடப்புறத்தில் நடராசர் மண்டபம் உள்ளது. கிருஷ்ணதேவராயரால் கட்டப்பட்ட இம்மண்டபத்தில் அழகான சிற்பங்கள் உள்ளன.ராஜ கோபுரத்திற்கு எதிராகவும், இந்த மண்டபத்திற்குத் தென் எதிராகவும் உள்ள மண்டபத்தில் பால கணபதி காணப்படுகிறார். ராஜ கோபுரத் தூண்களில் இரு புறம் அரசிகள் காணப்படுகின்றனர். கோபுரத்தின் உட்புறம் வலது பக்கத்தில் ஈசான்ய மூலையில் கோயில் தீர்த்தம் அமைந்துள்ளது. மண்டபத்தில் நந்தி, மூலவரைக் காணும் வகையில் உள்ளார். மூலவரின் எதிரே அடுத்தடுத்து பால நந்தி, வாலிப நந்தி, யவன நந்தி என்றழைக்கப்படுகின்ற மூன்று நந்திகள் உள்ளன. மகாமண்டபத்தில் மேற்கு நோக்கிய நிலையில் பைரவர் உள்ளார். கருவறைக்கு முன்பாக அர்த்த மண்டப வாசலின் அருகில் கணபதி உள்ளார். இரு புறமும் துவாரபாலகர்கள் காணப்படுகின்றனர். மகா மண்டபத்தின் உள்ளே தெற்கு நோக்கிய நிலையில் இறைவியின் சன்னதி உள்ளது. தண்டாயுதபாணி, தட்சிணாமூர்த்தி, ஆகியோர் உள்ளனர். வடமேற்கு மூலையில் கொற்றவை உள்ளார். திருச்சுற்றின் தென் திசையில் ஏழரை அடி உயரத்தில் தண்டாயுதபாணி சற்றே மேற்கு நோக்கி முகம் சாய்ந்த நிலையில் காணப்படுகிறார். தென் புறத்தில் 1008 பாணங்களை உள்ளடக்கிய லிங்கம் காணப்படுகிறது.

## திருவிழாக்கள்
அஷ்டமி பூசை இக்கோயிலில் நடைபெறும் திருவிழாவாகும்.

## மேற்கோள்கள்

பகுப்பு:பெரம்பலூர் மாவட்டத்திலுள்ள சிவன் கோயில்கள்
சவகர்நகர் (குசராத்து தூய்மிப்பாலை)

**சவகர்நகர் (குசராத்து தூய்மிப்பாலை)***(Jawaharnagar (Gujarath Refinery))*  என்பது இந்தியாவின் குசராத்து மாநிலத்தில் இருக்கும் வடோதரா நகரிலுள்ள ஒரு கணக்கெடுப்பில் உள்ள ஊர் ஆகும் .

2001 ஆம் ஆண்டின் இந்திய மக்கள் தொகைக் கணக்கெடுப்பின்படி பாய்வா நகரத்தின் மக்கள்தொகை 4,666 நபர்கள் ஆகும். இம்மக்கள்தொகையில் 51% நபர்கள் ஆண்கள் மற்றும் 49% நபர்கள் பெண்களாவர். சவகர்நகரின் எழுத்தறிவு சதவீதம் 79% ஆகும். நாட்டின் சராசரி தேசிய எழுத்தறிவு சதவீதமான 59.5% என்பதைவிட இது அதிகமாகும். எழுத்தறிவு பெற்றவர்களில் 83% நபர்கள் ஆண்கள் மற்றும் 75% நபர்கள் பெண்களாவர். சவகர்நகர் மக்கள் தொகையில் 14% நபர்கள் 6 வயதுக்கு கீழ் உள்ளவர்களாகும். 

## மேற்கோள்கள்

பகுப்பு:வடோதரா மாவட்டத்திலுள்ள நகரங்களும் ஊர்களும்
அசார்வா

**அசார்வா** *(Asarwa)* என்பது இந்தியாவின் குசராத் மாநிலத்தில் இருக்கும் அகமதாபாத் மாவட்டத்திலுள்ள ஒரு குடியிருப்புப் பகுதியாகும். பழைய அசார்வா, புதிய அசார்வா என்ற இரண்டு பகுதிகளாக இக்குடியிருப்புப் பகுதி பிரிக்கப்பட்டுள்ளது. பழைய அசார்வா ஒரு சிறிய கிராமம் போலவும் பல உற்பத்தித் தொழில்களும். நெசவுத் தொழிலும் நிலைத்திருக்கும் பகுதியாக உள்ளது. புதிய அசார்வாவில் பெரும்பாலும் குடியிருப்பு கட்டடங்கள் கட்டப்பட்டு வளர்ந்து வருகிறது.   

சுற்றுலா பயணிகள் வந்து போகுமிடமாக நிலாகாந்த் மகாதேவ் ஆலயம் என்ற பழைய கோவில் ஒன்று சுற்றுலா தலமாக அமைந்துள்ளது. கிராம வாழ்க்கையின் சிறப்புகளை அசார்வா கிராமத்தை பார்வையிட்டு தெரிந்து கொள்ளலாம். . இரண்டு பெரிய மருத்துவமனைகள், பல் மருத்துவமனை ஒன்று, ஒரு புற்றுநோய் மருத்துவமனை ஆகியவை இங்கே அமைந்துள்ளன.

## அமைவிடம்

விமான நிலையத்திலிருந்து 7 கிலோமீட்டர் தொலைவிலும், அகமதாபாத் இரயில்வே நிலையத்திலிருந்து 4 கிலோமீட்டர் தொலைவிலும்  அசார்வா குடியிருப்பு அமைந்துள்ளது. அனுமன்சிங் சாலையும், எம்.முகி சாலையும் முக்கியமான இணைப்புச் சாலைகளாக உள்ளன. 

## மேற்கோள்கள்

பகுப்பு:அகமதாபாத் மாவட்டம்
பகுப்பு:குஜராத் மாநிலத்திலுள்ள ஊர்களும் நகரங்களும்
பதார்க்கா

**பதார்க்கா** *(Badarkha)* இந்தியாவின் குசராத் மாநிலத்திலுள்ள அகமதாபாத் மாவட்டத்தில் இருக்கும் ஒரு கிராமமும் குடியிருப்பு பகுதியும் ஆகும். இக்கிராமத்தின் மக்கள் தொகை 10,000 நபர்களுக்கும் அதிகமாக உள்ளது. அகமதாபாத்-தோல்கா நெடுஞ்சாலையில், இக்கிராமம் தோல்காவிலிருந்து 12 கிலோமீட்டர் தொலைவிலும் அகமதாபாத்திலிருந்து 29 கிலோமீட்டர் தொலைவிலும் அமைந்துள்ளது. இக்கிராமத்தில் போக்குவரத்து வசதிக்காக இரண்டு பேருந்து நிலையங்கள் உள்ளன. விவசாயமும், வீட்டு விலங்குகள் பராமரிப்பும் பதார்க்கா கிராமத்தில் முக்கியத் தொழில்களாக உள்ளன. மக்களில் சிலர் அரசுப் பணியில் பணிபுரிபவர்களாக உள்ளனர்.

## மேற்கோள்கள்

பகுப்பு:அகமதாபாத் மாவட்டம்
மேம்நகர்

**மேம்நகர்** *(Memnagar)* என்பது இந்தியாவின் குசராத் மாநிலத்தில் இருக்கும் அகமதாபாத் மாவட்டத்திலுள்ள ஒரு குடியிருப்புப் பகுதியாகும்.

## மக்கள் தொகையியல்

2001 ஆம் ஆண்டின் இந்திய மக்கள் தொகைக் கணக்கெடுப்பின்படி  மேம்நகர் நகரத்தின் மக்கள்தொகை 37,290 நபர்கள் ஆகும். இம்மக்கள்தொகையில் 52% நபர்கள் ஆண்கள் மற்றும் 48% நபர்கள் பெண்களாவர். மேம்நகரின் எழுத்தறிவு சதவீதம் 87% ஆகும். நாட்டின் சராசரி தேசிய எழுத்தறிவு சதவீதமான 59.5% என்பதைவிட இது அதிகமாகும். எழுத்தறிவு பெற்றவர்களில் 89% நபர்கள் ஆண்கள் மற்றும் 85% நபர்கள் பெண்களாவர். மேம்நகரின் மக்கள் தொகையில் 8% நபர்கள் 6 வயதுக்கு கீழ் உள்ளவர்களாகும்.

## மேற்கோள்கள்

பகுப்பு:அகமதாபாத் மாவட்டம்
வேசுட்ரால்

**வேசுட்ரால்** *(Vastral)* என்பது இந்தியாவின் குசராத் மாநிலத்தில் இருக்கும் அகமதாபாத் மாவட்டத்திலுள்ள ஒரு நகராட்சிப் பகுதியாகும். 

## மக்கள் தொகையியல்

2001 ஆம் ஆண்டின் இந்திய மக்கள் தொகைக் கணக்கெடுப்பின்படி  வேசுட்ரால் நகரத்தின் மக்கள்தொகை 41,925 நபர்கள் ஆகும். இம்மக்கள்தொகையில் 55% நபர்கள் ஆண்கள் மற்றும் 45% நபர்கள் பெண்களாவர். வேசுட்ரால் நகரத்தின் எழுத்தறிவு சதவீதம் 76% ஆகும். நாட்டின் சராசரி தேசிய எழுத்தறிவு சதவீதமான 59.5% என்பதைவிட இது அதிகமாகும். எழுத்தறிவு பெற்றவர்களில் 81% நபர்கள் ஆண்கள் மற்றும் 70% நபர்கள் பெண்களாவர். வேசுட்ரால் நகரின் மக்கள் தொகையில் 13% நபர்கள் 6 வயதுக்கு கீழ் உள்ளவர்களாகும்.

## மேற்கோள்கள்

பகுப்பு:அகமதாபாத் மாவட்டம்
முதலாம் சேனன்

**முதலாம் சேனன்**, 9 ஆம் நூற்றாண்டில் அனுராதபுரத்தில் இருந்து இலங்கையை ஆண்ட மன்னர்களில் ஒருவர். இவன் இதற்கு முன் ஆட்சியில் இருந்த ஒன்பதாம் அக்கபோதியின் சகோதரன் ஆவான். அக்கபோதி இறந்த பின்னர் கி.பி. 846 இல் அரியணை ஏறிய முதலாம் சேனன் கி. பி. 853 வரை ஆட்சியில் இருந்தான். 

## ஆட்சி
இவன் தனது முன்னோர்களுடைய வழக்கங்களைப் பின்பற்றியும், புதிய நல்ல வழக்கங்களைக் கைக்கொண்டும் நாட்டைச் செவ்வனே ஆண்டுவந்ததாகத் தெரிகிறது. ஆனால், அரியணைக்குப் போட்டியாக இருந்த ஒன்று விட்ட சகோதரனான மகிந்தன் என்பவன் இந்தியாவுக்குச் சென்றிருந்தபோது அவனைக் கொலை செய்வித்து தனக்கு போட்டி இல்லாமல் ஆக்கினான். இவனுக்கு மகிந்தன், கசபன், உதயன் என மூன்று உடன்பிறந்தோர் இருந்தனர். மகிந்தன் துணை அரசானாகப் பணியாற்றி வந்தான். இவனது ஆட்சிக் காலத்தில் உள்நாட்டில் குழப்பம் உருவாகியது. இதனால், வெளிநாட்டில் இருந்தும் பயமுறுத்தல்கள் இருந்துவந்தன. 

## பாண்டியர் படையெடுப்பு
இவன் காலத்தில் பாண்டியன் சிறீமாற சிறீவல்லபன் இலங்கை மீது படையெடுத்தான். தனது படைகள் தோல்வியுறுவதைக் கேள்வியுற்ற சேனன் எடுக்கக்கூடிய செல்வங்களையும் எடுத்துக்கொண்டு மலைநாட்டுக்குத் தப்பி ஓடினான். பாண்டியப் படைகளை எதிர்க்கச் சென்ற சேனனின் உடன்பிறந்தானும், துணை அரசனுமான மகிந்தன், சிங்களப் படைகள் பின்வாங்கி ஓடிவிட்டதைக் கண்டு எதிரியிடம் பிடிபட விரும்பாமல் தனது கழுத்தை தானே வாளால் வெட்டிக்கொண்டு தற்கொலை செய்துகொண்டான். இன்னொரு சகோதரன் கசபன் போரில் கொல்லப்பட்டான். அனுராதபுரத்தைக் கைப்பற்றிய பாண்டியனுடன் முதலாம் சேனன் உடன்படிக்கை ஒன்றைச் செய்துகொண்டு தொடர்ந்து நாட்டை ஆண்டான். நாட்டின் வடபகுதி பாண்டியர் வசமானது. 

## இறப்பு
போர்த் தோல்வியால் இழந்த புகழை மீள்விக்கும் எண்ணம் ஈடேறாமலேயே முதலாம் சேனன் 853 இல் பொலநறுவையில் காலமானான்.

## மேற்கோள்கள்

## இவற்றையும் பார்க்கவும்
* ஆட்சியாளர் பட்டியல், இலங்கை

பகுப்பு:அனுராதபுர மன்னர்கள்
லெட்சுமிபூர் மாவட்டம்

**லெட்சுமிபூர் மாவட்டம்** (Lakshmipur District) (, தெற்காசியாவின் வங்காள தேசத்தின் தென்கிழக்கில் சிட்டகாங் கோட்டத்தில் அமைந்துள்ளது. இம்மாவட்டத்தின் நிர்வாகத் தலைமையிடம் **லெட்சுமிபூர்** நகரம் ஆகும். 

## எல்லைகள்
1440 சதுர கிலோ மீட்டர் பரப்பளவு கொண்ட இம்மாவட்டம் வடக்கில் சந்திரபூர் மாவட்டம், தெற்கில் போலா மாவட்டம் கிழக்கில் நவகாளி மாவட்டம் மற்றும்  கொமில்லா மாவட்டம்,  மேற்கில் பரிசால் மாவட்டம் மற்றும் போலா மாவட்டம் எல்லைகளாக உள்ளது.

## மாவட்ட நிர்வாகம்
1,440 சதுர கிலோ மீட்டர் பரப்பு கொண்ட லெட்சுமிபூர் மாவட்டத்தில், 202 சதுர கிலோ மீட்டர் பரப்பு மலை க்காடுகளைக் கொண்டது. இம்மாவட்டத்தை நிர்வாக வசதிக்காக ஐந்து துணை மாவட்டங்களாகப் பிரிக்கப்பட்டுள்ளது. அவைகள்:
லெட்சுமிபூர் சதர், ராணிபூர், ராம்கஞ்ச், ராம்கதி மற்றும் கமல்நகர் ஆகும்.

## உள்ளாட்சி அமைப்புகள்
லெட்சுமிபூர் மாவட்டத்தில் ஐம்பத்தி எட்டு ஊராட்சி ஒன்றியங்களும், 547 ஊராட்சி மன்றங்களும் கொண்டுள்ளது.
## மக்கள் தொகையியல்
2011-ஆம் ஆண்டின் மக்கள் தொகை கணக்கெடுப்பின் படி, லெட்சுமிபூர் மாவட்ட மக்கள் தொகை 17,29,188 ஆகும். அதில் ஆண்கள் 8,27,780 ஆகவும், 9,01,408 ஆகவும் உள்ளனர்.
பாலின விகிதம் நூறு பெண்களுக்கு 92 ஆண்கள் வீதம் உள்ளனர்.  3,65,339 வீடுகள் உள்ளது.  சராசரி எழுத்தறிவு 49.4% ஆகவுள்ளது. 

## பிற தகவல்கள்
இம்மாவட்டத்தின் அதிக பட்சமாக 34. 3°செல்சியஸ் வெப்பமும், குறைந்த பட்சமாக 14.4°C வெப்ப நிலையும் கொண்டது. ஆண்டின் சராசரி மழைப் பொழிவு 3,302 மில்லி மீட்டர் ஆகும். மெக்னா ஆறு, தகாதியா ஆறு, கடாகாளி ஆறு, மற்றும் புலுவா ஆறுகள் இங்கு பாய்கிறது. பிரம்மபுத்திரா போன்ற ஆறுகள் நீர் வழி படகுப் போக்குவரத்திற்கு பயன்படுகிறது.

இம்மாவட்டத்தில் நெல், கோதுமை, ஆமணக்கு, சணல், மிளகாய், உருளைக்கிழங்கு சோளம், சோயாபீன்ஸ், நிலக்கடலை, கரும்பு முக்கிய பயிர்கள் ஆகும். மேலும் மா, பழா, வாழையுடன் பப்பாளி, எலுமிச்சம் பழம், கொய்யாப் பழம் மற்றும் தென்னை பயிரிடப்படுகிறது. படகுகள், மாட்டு வண்டிகள் போக்குவரத்திற்கு பயன்படுத்தப்படுகிறது. 

## மேற்கோள்கள்

## வெளி இணைப்புகள்
* DC Office, Lakshmipur 
பகுப்பு:வங்காளதேச மாவட்டங்கள்
ஈரெத்தில் கார்பனேட்டு

**ஈரெத்தில் கார்பனேட்டு** *(Diethyl carbonate)* என்பது (C5H10O3) அல்லது OC(OCH2CH3)2 என்ற மூலக்கூற்று வாய்ப்பாடு கொண்ட ஒரு கரிம வேதியியல் சேர்மமாகும் கார்பானிக் அமிலம் மற்றும் எத்தனாலின் கார்பனேட்டு எசுத்தராக இச்சேர்மம் கருதப்படுகிறது. அறை வெப்பநிலையில் (25 பாகை செல்சியசு) ஈரெத்தில் கார்பனேட்டு தெளிவான நீர்மமாகவும் குறைவான தீப்பற்றும் வெப்பநிலையும் கொண்டதாக உள்ளது. 
எரித்ரோமைசின் தசையூடான ஊசியில் ஒரு கரைப்பானாக ஈரெத்தில் கார்பனேட்டு பயன்படுத்தப்படுகிறது. இலித்தியம் மின்கல அடுக்குகளில் மின்பகுளிப் பகுதிப்பொருளாகவும் பயன்படுத்தப்படுகிறது. 

## தயாரிப்பு

பாசுகீனுடன் எத்தனால் வினைபுரிந்து ஈரெத்தில் கார்பனேட்டு உருவாகிறது. ஐதரசன் குளோரைடு ஒரு உடன் விளைபொருளாக உருவாகிறது. ஏனெனில் குளோரோஃபார்ம் ஆக்சிசனுடன் வினைபுரிந்து பாசுகீனை உருவாக்க முடியும். குளோரோஃபார்மை ஒரு பங்கு எத்தனாலுடன் 100 பங்கு குளோரோஃபார்மை சேர்ப்பதன் மூலம் குளோரோஃபார்மை நிலைப்புறச்செய்ய முடியும். இதனால் ஏதாவது பாசுகீன் உருவாகியிருந்தாலும் அதை ஈரெத்தில் கார்பனேட்டாக மாற்றலாம்.  

2CH3CH2OH + COCl2 → OC(OCH2CH3)2 + 2HCl

## மேற்கோள்கள்


பகுப்பு:எத்தில் எசுத்தர்கள்
பகுப்பு:எசுத்தர்கள்
பகுப்பு:கார்பனேட்டு எசுத்தர்கள்
பகுப்பு:எசுத்தர் கரைப்பான்கள்
சிங்கார்வா

**சிங்கார்வா** *(Singarva)* என்பது இந்தியாவின் குசராத் மாநிலத்தில் இருக்கும் அகமதாபாத் மாவட்டத்திலுள்ள ஒரு கணக்கெடுப்பில் உள்ள ஊராகும் 
 
## மக்கள் தொகையியல்

2001 ஆம் ஆண்டின் இந்திய மக்கள் தொகைக் கணக்கெடுப்பின்படி  சிங்கார்வா நகரத்தின் மக்கள்தொகை 9,884 நபர்கள் ஆகும். இம்மக்கள்தொகையில் 52% நபர்கள் ஆண்கள் மற்றும் 48% நபர்கள் பெண்களாவர். சிங்கார்வா நகரத்தின் எழுத்தறிவு சதவீதம் 59% ஆகும். நாட்டின் சராசரி தேசிய எழுத்தறிவு சதவீதமான 59.5% என்பதைவிட இது குறைவாகும். எழுத்தறிவு பெற்றவர்களில் 69% நபர்கள் ஆண்கள் மற்றும் 49% நபர்கள் பெண்களாவர். சிங்கார்வா நகரின் மக்கள் தொகையில் 16% நபர்கள் 6 வயதுக்கு கீழ் உள்ளவர்களாகும்.

## மேற்கோள்கள்

பகுப்பு:அகமதாபாத் மாவட்டம்
தஞ்சாவூர் கல்யாண வெங்கடேசப் பெருமாள் கோயில்

**தஞ்சாவூர் கல்யாண வெங்கடேசப் பெருமாள் கோயில்** தஞ்சாவூரில் உள்ள வைணவக் கோயிலாகும்.

## அமைவிடம்
தஞ்சாவூர் கும்பகோணம் சாலையில் கரந்தட்டாங்குடியை அடுத்துள்ள வெண்ணாற்றங்கரை பகுதியில் இக்கோயில் அமைந்துள்ளது.

## மூலவர்
இக்கோயிலின் மூலவராக கல்யாண வெங்கடேசப் பெருமாள் உள்ளார்.

## அமைப்பு
left|100x150px|thumb|நுழைவாயில் இக்கோயில் சாலையின் வலது புறம் உள்ளது. முதன்மை நுழைவாயில், முன் மண்டபம், மூலவர் கருவறை, விமானம், இறைவி கருவறை, விமானம் என்ற அமைப்பில் உள்ளது. மூலவராக கல்யாண வெங்கடேசப் பெருமாள் உள்ளார். கோயிலின் வலது புறம் மற்றொரு நுழைவாயில் உள்ளது. பெரும்பாலும் முதன்மை நுழைவாயிலையே பக்தர்கள் பயன்படுத்துகின்றனர்.

## அருகிலுள்ள திவ்யதேசம்
இக்கோயிலுக்கு அருகில் தஞ்சாவூர் கும்பகோணம் சாலையில் வெண்ணாற்றங்கரை அருகே உள்ள கீழ்க்கண்ட மூன்று கோயில்களும் ஒரே திவ்ய தேசமாக சாலையின் இடது புறம் காணப்படுகின்றன.
# அருள்மிகு மேலசிங்கப்பெருமாள் திருக்கோயில்
# அருள்மிகு மணிகுண்ணப்பெருமாள் திருக்கோயில்
# அருள்மிகு நீலமேகப்பெருமாள் திருக்கோயில்

## மேற்கோள்கள்

பகுப்பு:தஞ்சாவூர் மாவட்டத்திலுள்ள பெருமாள் கோயில்கள்
லாக்டிக் அமில O-கார்பாக்சிநீரிலி

**லாக்டிக் அமில O-கார்பாக்சிநீரிலி** *(Lactic acid O-carboxyanhydride)* என்பது  C4H4O4 என்ற மூலக்கூற்று வாய்ப்பாடு கொண்ட ஒரு கரிம வேதியியல் சேர்மமாகும். லாக்-ஆகாநீ (lac-OCA) என்று சுருக்கக் குறியிட்டு இதை எழுதலாம். 

பாலி(லாக்டிக் அமிலம்) தயாரித்தலில் இச்சேர்மம் ஒற்றைப் படிக்குச் சமமான லாக்டிக் அமிலம் அல்லது லாக்டைடு ஆகப் பயன்படுத்தப்படுகிறது. இந்த ஒற்றைப்படி வளைய திறப்பு பலபடியாதல் வினையில் ஈடுபடும்பொழுது அதற்குச் சமமான கார்பனீராக்சைடு வாயு வெளியிடப்படுகிறது. பலபடியில் இணைக்கப்பட்டுள்ள ஒவ்வொரு லாக்டிக் அமில அலகிற்கும் சமமான வாயு வெளியிடப்படுகிறது

:. 

லாக்டிக் அமிலம் அல்லது அவ்வமிலத்தின் உப்புகளில் ஒன்றுடன் பாசுகீன் அல்லது இதற்குச் சமமான ஒன்றைச் சேர்த்து சூடுபடுத்துவதால், (உதாரணம்: டைபாசுகீன்) இச்சேர்மத்தைத் தாயரிக்கமுடியும்.

## மேற்கோள்கள்
 ,

பகுப்பு:கார்பனேட்டு எசுத்தர்கள்
பகுப்பு:ஒற்றைப்படிகள்
இரண்டாம் சேனன்

**இரண்டாம் சேனன்** அனுராதபுரத்தில் இருந்து இலங்கையை ஆண்ட மன்னர்களுள் ஒருவன். முதலாம் சேனனின் சகோதரன் கசபனின் மகனான இவன் முதலாம் சேனனுக்குப் பின்னர் ஆட்சிக்கு வந்தான். கி. பி. 853 இல் அரியணை ஏறிய இரண்டாம் சேனன் கி. பி. 887 வரை ஆட்சி செய்தான்.

இளம் வயதிலேயே இவனுடைய வலிமையையும், ஆற்றலையும் கண்ட முதலாம் சேனன் இவனை நாட்டின் தென்பகுதிக்கு ஆளுனன் ஆக்கினான். முதாலாம் சேனன் இறந்ததும், தெற்கிலிருந்து அனுராதபுரத்துக்குப் படைகளுடன் வந்த இரண்டாம் சேனன் தன்னைத் தானே அரசனாக அறிவித்துக்கொண்டான்.

## இயல்புகள்
இறை பக்தி உள்ளவனாகவும் அதே நேரம் வலிமை கொண்டவனாகவும், செல்வம் பொருந்தியவனாகவும் அதேவேளை பேராசை அற்றவனாகவும் இருந்ததுடன், அறம் செய்வதில் விருப்பம் உள்ளவனாகவும், நல்லியல்புகளைக் கொண்டவனாகவும், வலிமை பொருந்திய படைகளையும் போர்த்தளவாடங்களையும் உடையவனாகவும், நல்லது கெட்டதைப் பிரித்தறியக் கூடியவனாகவும், விடயங்களைப் பற்றி நுணுகி அறியும் திறன் கொண்டவனாகவும் இரண்டாம் சேனன் இருந்தான் என மகாவம்சம் கூறுகிறது. தன்னுடைய சொத்து, வருமானம் முதலியவற்றைத் தன்னைச் சேர்ந்தவர்களுக்கு வழங்கியவன், நாட்டின் நலன்கருதி ஆட்சியை மட்டும் தன்னிடம் வைத்துக்கொண்டானாம்.

## பாண்டி நாட்டுப் போர்
பாண்டியன் சீமாறன் சீவல்லபன், முதலாம் சேனன் காலத்தில் இலங்கைக்குப் படையெடுத்து அனுராதபுரத்தில் இருந்த புத்த சின்னங்களையும், பெருஞ் செல்வத்தையும் எடுத்துச் சென்றதற்கும் பழிவாங்கும் முகமாகவும், அச்செல்வங்களைத் திருப்பிக் கொண்டுவரும் நோக்குடனும், சீவல்லபனுக்கு எதிராக இயங்கிய இளவரசன் ஒருவனுடன் கூட்டுச் சேர்ந்துகொண்டு பாண்டிய நாட்டின் மீது படையெடுக்க முடிவு செய்தான். தளபதி ஒருவன் தலைமையிலான சிங்களப் படைகள் சீவல்லபனைத் தோற்கடித்து, அவனைக் கொன்றதுடன், மதுரையையும் சூறாயாடி, இலங்கையில் இருந்து பாண்டியனால் முன்னம் எடுத்துச் செல்லப்பட்ட செல்வங்களையும், கிடைத்த பிற செல்வங்களையும் எடுத்துக்கொண்டு இலங்கை மீண்டதாக மகாவம்சம் கூறுகிறது. அத்துடன், திருப்பிக் கொண்டுவந்த பொருட்கள் அனைத்தும் உரிய இடங்களில் சேர்க்கப்பட்டதாகவும், நாடு பழைய நிலைக்குக் கொண்டுவரப்பட்டதாகவும் அந்நூல் எடுத்துரைக்கிறது. ஆனால் மகாவம்சத்தின் கூற்று உண்மையல்ல என்றும், போரில் சிங்களப் படைகள் தோற்றுத் திரும்பியதாகவும் வேறு சில ஆய்வாளர்கள் கூறுகின்றனர்.

## அறங்கள்
இரண்டாம் சேனன், மக்களின் நல்வாழ்வுக்காகவும், புத்த சமயத்தின் வளர்ச்சிக்காகவும் பல அறங்களைச் செய்ததாகத் தெரிகிறது. ஆயிரம் பிராமணர்களுக்கு பெறுமதியான பொருட்களும், பொன்னால் செய்யப்பட்ட பூணூலும் தானமாக வழங்கியது பற்றியும் குறிப்புகள் உள்ளன. மேலும், அவனது ஆட்சியின் கீழ் துணை அரசனும், பிற அரச குடும்பத்தினரும் கூட அறச் செயல்களில் ஈடுபட்டனர். பிறருக்கு எடுத்துக்காட்டாக வாழ்ந்ததாக மகாவம்சம் இந்த அரசனைப் புகழ்கிறது.

## இறப்பு
இரண்டாம் சேனன் தனது 35 ஆவது ஆட்சியாண்டில் காலமானான். அவ்னுக்குப் பின் அவனது தம்பியான உதயன் அரசனானான்.

## மேற்கோள்கள்

## இவற்றையும் பார்க்கவும்
* ஆட்சியாளர் பட்டியல், இலங்கை

பகுப்பு:அனுராதபுர மன்னர்கள்
தஞ்சாவூர் தளிகேசுவரர் கோயில்

**தஞ்சாவூர் தளிகேசுவரர் கோயில்** தமிழ்நாட்டின் தஞ்சாவூரில் அமைந்துள்ள சிவன் கோயிலாகும். இந்தக் கோயில் தஞ்சாவூர்-கும்பகோணம் சாலையில்  தஞ்சாவூருக்கு அருகே வெண்ணாற்றங்கரையில் அமைந்துள்ளது.

## இறைவன், இறைவி
இக்கோயிலில் உள்ள இறைவன் தளிகேசுவரர் ஆவார். இறைவி சுகுந்த குந்தலாம்பிகை என்றழைக்கப்படுகிறார்.

## அமைப்பு
left|100x150px|thumb|மூலவர் விமானம்
கோயிலின் முன்பு குளம் உள்ளது. குளம் அதிக நாட்களாக பராமரிப்பின்றி உள்ளது. அதற்கடுத்தபடியாக ராஜகோபுரம் காணப்படுகிறது. மூலவர் சன்னதியின் இடது புறம் இறைவி சன்னதி உள்ளது. மூலவர் சன்னதிக்கு முன்பாக நந்தி, பலிபீடமும், அடுத்து இரு புறமும் துவாரபாலகர்களும் காணப்படுகின்றனர். மூலவர் சன்னதிக்கு முன்பாக வலப்புறம் விநாயகர் உள்ளார். திருச்சுற்றில் இரு விநாயகர்கள், லிங்கத்திருமேனி, கஜேசுவரி, பாணங்கள், நாகர்கள் காணப்படுகின்றனர். அருகே சண்டிகேசுவரர் சன்னதி உள்ளது. தேவகோஷ்டத்தில் தட்சிணாமூர்த்தியும் துர்க்கையும் உள்ளனர். மூலவர் விமானத்தில் ஆனையுரித்தேவர், பைரவர், தட்சிணாமூர்த்தி, காளி, மகாவிஷ்ணு, பிரம்மா ஆகியோர் சுதை வடிவில் காணப்படுகின்றனர். கோயிலின் வலப்புறம் காணப்படுகின்ற மற்றொரு வாயிலில் கோபுரம் உள்ளது. இந்த வாயிலையே பெரும்பாலும் பயன்படுத்துகின்றனர்.

## குடமுழுக்கு
குடமுழுக்கிற்கான ஏற்பாடுகள் தற்போது (ஜனவரி 2017)நடைபெற்று வருகின்றன.

## மேற்கோள்கள்

பகுப்பு:தஞ்சாவூர் மாவட்டத்திலுள்ள சிவன் கோயில்கள்‎
கேமிலோ டோரஸ் ரிஸ்ட்ரிபோ

**கேமிலோ டோரஸ் ரிஸ்ட்ரிபோ** (Camilo Torres Restrepo 3, பிப்பிரவரி 1929–15 பிப்பிரவரி 1966) என்பவர் கொலம்பியாவின் சோசலிசவாதி, மற்றும் உரோமன் கத்தோலிக்க பாதிரியார் ஆவார். இவர் தேசிய விடுதலைப்படை கொரில்லா இயக்கத்தில் உறுப்பினராக இருந்தார். கத்தோலிக்க மத நெறியைப் பரப்பும் செயலில் பாதிரியாராக இருந்த கேமிலோ புரட்சிகர மார்க்சியக் கொள்கையில் ஈடுபட்டார்.

## அரசியல் போராட்டம்

கொலம்பியாவின் தலைநகரான பொகொடாவில் செல்வந்தர் குடும்பத்தில் பிறந்த கேமிலொ அநீதி, ஊழல் மற்றும் பொருளாதார் ஏற்றத்தாழ்வு ஆகியவற்றுக்கு எதிராகப் போராடத் தொடங்கினார்.

இவர் கொலம்பியா தேசிய பல்கலைக்கழகத்தில் ஆசிரியர் பணியில் இருந்தபோது சமூகவியல் பிரிவைத் தொடங்கினார். அதன் விளைவாக மாணவர்கள் போராட்டத்திலும் பின்னர் அரசியல் போராட்டத்திலும் கலந்து கொண்டார். அரசோடும் மத நிறுவனத்தோடும் இவர் போராடும் நிலை உருவானது. கல்லூரி வேலையைத் துறந்து கொரில்லா இயக்கத்தில் இணைந்தார். கொலம்பிய அரசுப் படைகளுடன் ஏற்பட்ட போரில் இவர் கொல்லப் பட்டார்.

## சான்றாவணம்

பகுப்பு:இலத்தீன் அமெரிக்க புரட்சியாளர்கள்
பகுப்பு:1929 பிறப்புகள்
பகுப்பு:1966 இறப்புகள்
மும்மெத்திலீன் கார்பனேட்டு

**மும்மெத்திலீன் கார்பனேட்டு** *(Trimethylene carbonate)* என்பது C4H6O3 என்ற மூலக்கூற்று வாய்ப்பாடு கொண்ட ஒரு கரிம வேதியியல் சேர்மமாகும். 1,3-புரோப்பைலீன் கார்பனேட்டு என்ற பெயராலும் இச்சேர்மம் அழைக்கப்படுகிறது. இது ஒரு 6 உறுப்பினர் வளைய கார்பனேட்டு எசுத்தர் வகைச் சேர்மமாகும். நிறமற்ற திண்மமான இச்சேர்மம் சூடுபடுத்தும் போது பல்மும்மெத்தில் கார்பனேட்டாக மாற்றமடைகிறது. இத்தகைய பலபடிகள் உயிரிமருத்துவ பயன்பாடுகளைக் கொண்டுள்ளன. புரோப்பைலீன் கார்பனேட்டு இதனுடைய மாற்றிய வழிபொருளாகும். நிறமற்ற நீர்மமான இச்சேர்மம் தன்னிச்சையாக பலபடியாவதில்லை.  

## தயாரிப்பு

1,3-புரோப்பேண்டையால் மற்றும் எத்தில் குளோரோபார்மேட்டு (பாசுகீன் பதிலி) வினைபுரிந்து அல்லது ஆக்சிடேன் மற்றும் கார்பன் டை ஆக்சைடு உடன் பொருத்தமான ஒரு வினையூக்கி வினைபுரிவதால் மும்மெத்திலீன் கார்பனேட்டு தயாரிக்கப்படுகிறது:

:HOC3H6OH + ClCO2C2H5 &rarr; C3H6O2CO + C2H5OH + HCl
:C3H6O + CO2 &rarr; C3H6O2CO

இந்த வளைய கார்பனேட்டு வளைய திறப்பு பலபடியாக்க வினையில் ஈடுபட்டு பல்(மும்மெத்திலீன் கார்பனேட்டு) உருவாகிறது, இந்தப் பலபடி வர்த்தக முக்கியத்துவம் உள்ள சேர்மமாகவும், உயிரிமருத்துவப் பயன்கள் கொண்டதாகவும் எளிதில் உயிரினச் சிதைவு அடையக்கூடியதாகவும் உள்ளது

## மேற்கோள்கள்

.

பகுப்பு:கார்பனேட்டு எசுத்தர்கள்
கடகடப்பை ராஜராஜேசுவரர் கோயில்

**கடகடப்பை ராஜராஜேசுவரர் கோயில்**, தமிழ்நாட்டின் தஞ்சாவூரில் அமைந்துள்ள சிவன் கோயிலாகும்.

## அமைவிடம்
இந்தக் கோயில் தஞ்சாவூர் - கும்பகோணம் சாலையில்  குருங்களூர் வட்டத்தில் குருங்களூர் என்னுமிடத்திற்கருகே கடகடப்பை அக்கிரகாரத்தில் ரயில்வே கேட் அருகில் உள்ளது.

## இறைவன், இறைவி
இக்கோயிலில் உள்ள இறைவன் ராஜராஜேசுவரர் ஆவார். இறைவி ஆனந்தவல்லி என்றழைக்கப்படுகிறார்.

## அமைப்பு

மிகவும் சிறிய கோயிலாக உள்ள இக்கோயிலில், நுழைவாயிலை அடுத்து சிறிய மண்டபம் போன்ற அமைப்பு உள்ளது. மூலவர் சன்னதியின் வலப்புறம் நாகரும், விநாயகரும், இடப்புறம் வள்ளி தெய்வானையுடன் முருகனும் உள்ளனர். மூலவர் சன்னதிக்கு எதிரே நந்தியும், பலிபீடமும் உள்ளன. மூலவருக்கு இடது புறமாக இறைவியின் சன்னதி உள்ளது. இறைவியின் சன்னதிக்கு வலது புறம் தட்சிணாமூர்த்தியும், இடது புறம் தட்சிணாமூர்த்தியும் உள்ளனர். அருகே சூரியன் காணப்படுகிறார். லிங்கம் போன்ற அமைப்பில் பாணம் இருக்கும் இடத்தில் சூரியன் வித்தியாசமான நிலையில் காணப்படுகிறார்.

## கரந்தட்டாங்குடி சப்தஸ்தானம்
இக்கோயில் கரந்தட்டாங்குடி சப்தஸ்தானத்தோடு தொடர்புடைய கோயில்களில் ஒன்றாகும். கரந்தட்டாங்குடி சப்தஸ்தானம் என்பதானது கரந்தட்டாங்குடி, வெண்ணாற்றாங்கரை தஞ்சபுரீசுவரர் கோயில், திட்டை வசிஷ்டேசுவரர் கோயில், கூடலூர் சொக்கநாதர் கோயில், கடகடப்பை ராஜராஜேசுவரர் கோயில், புன்னைநல்லூர் கைலாசநாதர் கோயில், பூமால்ராவுத்தர் தெருவிலுள்ள வைத்தியநாதேசுவரர் கோயில் ஆகிய கோயில்களை உள்ளடக்கியதாகும். கரந்தட்டாங்குடி வசிஷ்டேஸ்வரர் கோயிலில் கிளம்புகின்ற கண்ணாடிப் பல்லக்கு மிகவும் விமரிசையாக அலங்கரிக்கப்பட்டு பிற பல்லக்குகளுடன் அனைத்து சப்தஸ்தானங்களுக்கும் சென்றுவிட்டு இறுதியில் கரந்தட்டாங்குடியை வந்தடையும். பல ஆண்டுகளாக நடைபெற்றுவந்த கரந்தட்டாங்குடி சப்தஸ்தானம் சில ஆண்டுகளாக நடைபெறவில்லை.

## குடமுழுக்கு
இக்கோயிலில் 2 செப்டம்பர் 1990 அன்று குடமுழுக்கு ஆனதற்கான கல்வெட்டு காணப்படுகிறது.

## மேற்கோள்கள்

பகுப்பு:தஞ்சாவூர் மாவட்டத்திலுள்ள சிவன் கோயில்கள்‎
இராமோல்

**இராமோல்** *(Ramol)* என்பது இந்தியாவின் குசராத் மாநிலத்தில் இருக்கும் அகமதாபாத் மாவட்டத்திலுள்ள ஒரு நகராட்சியும்  நகரமும் ஆகும். 
  
## மக்கள் தொகையியல்

2001 ஆம் ஆண்டின் இந்திய மக்கள் தொகைக் கணக்கெடுப்பின்படி  இராமோல் நகரத்தின் மக்கள்தொகை 27,539 நபர்கள் ஆகும். இம்மக்கள்தொகையில் 55% நபர்கள் ஆண்கள் மற்றும் 45% நபர்கள் பெண்களாவர். இராமோல் நகரத்தின் எழுத்தறிவு சதவீதம் 65% ஆகும். நாட்டின் சராசரி தேசிய எழுத்தறிவு சதவீதமான 59.5% என்பதைவிட இது அதிகமாகும். எழுத்தறிவு பெற்றவர்களில் 71% நபர்கள் ஆண்கள் மற்றும் 57% நபர்கள் பெண்களாவர். இராமோல் நகரின் மக்கள் தொகையில் 15% நபர்கள் 6 வயதுக்கு கீழ் உள்ளவர்களாகும்.

## மேற்கோள்கள்

பகுப்பு:அகமதாபாத் மாவட்டம்
டாக்கா மாவட்டம்

**டாக்கா மாவட்டம்** (Dhaka District) (,   தெற்காசியாவின் வங்காளதேச நாட்டின் தலைநகர் டாக்கா அமைந்ததும், வங்கதேசத்தின் அறுபத்தி நான்கு மாவட்டங்களில் ஒன்றாகும். இம்மாவட்டம் டாக்கா கோட்டத்தில் மத்திய வங்காள தேசத்தில் உள்ளது. வங்காள தேசத்தில் மக்கள் தொகை அடர்த்தி மிக்க மாவட்டம் ஆகும். இம்மாவட்டத்தின் நிர்வாகத் தலைமையிடம் டாக்கா நகரம் ஆகும். மெல்லிய பருத்தி நூலாலான மஸ்லின் துணிகளுக்கு டாக்கா பெயர் பெற்றது.

## மக்கள் தொகையியல்
1463 சதுர கிலோ மீட்டர் பரப்பு கொண்ட டாக்கா மாவட்டத்தின் 2011-ஆம் ஆண்டின் மக்கள் தொகை கணக்கெடுப்பின் படி மக்கள் தொகை 1,20,43,977 ஆக உள்ளது.  அதில் ஆண்கள் 65,55,792 ஆகவும், பெண்கள் 54,88,185 ஆகவும் உள்ளனர். பாலின விகிதம்  100 பெண்களுக்கு 119 ஆண்கள் வீதம் உள்ளனர்.  மக்கள் தொகை அடர்த்தி ஒரு சதுர கிலோ மீட்டருக்கு 8229 நபர்கள் வீதம் உள்ளனர். சராசரி எழுத்தறிவு 70.5% ஆக உள்ளது.

## மாவட்ட நிர்வாகம்
 
டாக்கா மாவட்டத்தின் ஊரகப் பகுதியில் ஐந்து துணை மாவட்டங்கள், நகரப் பகுதிகளில் நாற்பத்தி ஒன்று துணை மாவட்டங்கள்,  எண்பத்தி ஆறு ஊராட்சி ஒன்றியங்கள், 1999 கிராமங்கள் மற்றும் ஒரு மாநகராட்சி கொண்டது. 92 தொகுதிகளைக் கொண்ட டாக்கா மாநகராட்சி உள்ளாட்சித் துறையில் செயல்படுகிறது.  

## நிலவியல்

டாக்கா மாவட்டம் வடக்கில் காஜிப்பூர் மாவட்டம் மற்றும் தங்கையில் மாவட்டமும், தெற்கில் முன்ஷிகஞ்ச் மாவட்டம் மற்றும் இராஜ்பாரி மாவட்டமும்,  கிழக்கில் நாராயணன்கஞ்ச் மாவட்டமும், மேற்கில் மணிகஞ்ச் மாவட்டமும் எல்லைகளாகக் கொண்டது.

பத்மா ஆறு, தாலேஷ்வரி ஆறு, இச்சாமதி ஆறு, சீதாலட்சிய ஆறு, புரிகங்கா ஆறு மற்றும் பல சிறு ஆறுகள் டாக்கா மாவட்டத்தில் பாய்கிறது.
டாக்கா மாவட்டத்தின் ஆண்டு சராசரி மழைப் பொழிவு 1931 மில்லி மீட்டராகும். குறைந்த பட்ச வெப்பம் 11.5° செல்சியசாகவும்; அதிக பட்ச வெப்ப நிலை 34.5° செல்சியசாகவும் உள்ளது.

## சமயம்
டாக்கா மாவட்டத்தில் 12,000  பள்ளிவாசல்களும், 3012 இந்துக் கோயில்களும், 530 கிறித்தவ தேவாலயங்களும், 174 பௌத்த விகாரங்களும் உள்ளது.  

## பொருளாதாரம்
வங்காள தேசத்தின் பெரிய வணிக மையமாக டாக்கா விளங்குகிறது. பருத்தி துணி ஆலைகள், சணல் ஆலைகள் அதிகம் கொண்ட இம்மாவட்டம், பருத்தித் துணிகள் மற்றும் ஆயத்த ஆடைகளை வெளிநாடுகளுக்கு ஏற்றுமதி செய்கிறது.

## மேற்கோள்கள்

பகுப்பு:வங்காளதேச மாவட்டங்கள்
பகுப்பு:டாக்கா மாவட்டம்